সম্প্রতি একের পরে এক ঝড় এসেছে সিপিএম-এর বহিষ্কৃত সাংসদ ঋতব্রত বন্দ্যোপাধ্যায়ের জীবনে। সিপিএম থেকে বহিষ্কৃত হতে না হতেই, বালুরঘাটের তরুণী তাঁর বিরুদ্ধে ধর্ষণের অভিযোগ এনেছেন। সূত্রের খবর, সেই অভিযোগের ভিত্তিতেই বহিষ্কৃত সাংসদকে গ্রেফতার করতে তৎপর হয়েছে সিআইডি। কিন্তু এত কিছুর মধ্যেও, ঋতব্রতর প্রেমিকা দূর্বা সেন জানালেন, এই মাসেই তাঁদের বিয়ে হওয়ার কথা। 
বুধবার, ঋতব্রতর বিষয়ে জিজ্ঞাসাবাদ করতে ভবানী ভবনে তলব করা হয় দূর্বা সেনকে। সেই জিজ্ঞাসাবাদের সময়েই দূর্বা বিয়ের কথা জানান। কিন্ত বালুরঘাটের তরুণীর অভিযোগের ভিত্তিতে, ঋতব্রতকে খুঁজে বেড়াচ্ছে সিআইডি।  

এই বিষয়ে অন্যান্য খবর

ঋতব্রতকে সরাসরি গ্রেফতারই করতে চায় সিআইডি, চলছে তোড়জোড়
ধর্ষণ মামলায় চিন্তা বাড়ল ঋতব্রতর, সাংসদকে স্বস্তি দিল না আদালত


বুধবার বিকেল ৪টে থেকে সন্ধে ৭টা পর্যন্ত জিজ্ঞসাবাদ করা হয় দূর্বাকে। বৃহস্পতিবারও এই বিষয় কথা বলতে ঋতব্রতর প্রেমিকা ভবানী ভবনে যাবেন বলে জানা গিয়েছে। 
প্রসঙ্গত, অভিযোগকারিনী জানিয়েছিলেন, ঋতব্রতের সঙ্গে কথা বলে মিটমাট করে, তাঁর বিরুদ্ধে করা সমস্ত অভিযোগ তুলে নেওয়ার পরামর্শ দিয়েছেন অর্চনা মজুমদার নামের এক মহিলা। ওই মহিলা মুকুল রায়ের ঘনিষ্ঠ বলেও দাবি করেন অভিযোগকারিনী। অর্চনা মজুমদার নিজাম প্যালেসে কাজ করেন বলে নম্রতাকে পরিচয় দিয়েছিলেন। আজ, অর্থাৎ বৃহস্পতিবার তাঁকেও জিজ্ঞাসাবাদ করা হবে বলে জানা গিয়েছে।